Cartea, tradusă ulterior în mai multe limbi și recompensată de Academia Franceză, include o prefață semnată de prestigiosul dirijor Herbert von Karajan: „Sper ca această biografie adevărată și plină de considerație, care ne îngăduie să urmărim parcursul lung și adeseori dureros al Clarei Haskil către glorie, să fie totodată o mărturie a admirației și atașamentului pe care lumea muzicală le nutrește pentru o pianistă de neînlocuit.“ Volumul lui Spycket reface biografia Clarei Haskil, de la primii ani, ai familiarizării cu lumea muzicii clasice petrecuți la București, trecînd prin anii formării și ai luptei pentru construirea unei cariere, pînă la perioada meritatei recunoașteri în plan internațional.